‘เคเอสเคฯ’เพิ่มทุนบุกไทย
ลั่นเป็นเจ้าตลาดประกันภูมิภาคนี้ภายใน5ปีดึงมือดีบริหารดันเบี้ยประกันแตะ5พันล.
10 พ.ค. 2556

ลั่นเป็นเจ้าตลาดประกันภูมิภาคนี้ภายใน5ปีดึงมือดีบริหารดันเบี้ยประกันแตะ5พันล.
เคเอสเค กรุ๊ป มาเลเซีย เติมทุนใหม่ให้บริษัทลูกในไทย 300 ล้าน ลั่นเอาจริงดันเบี้ยขึ้น 5,000 ล้าน ใน 5 ปี
นายหว่องกิมเต็ก กรรมการผู้จัดการส่วนงานประกันภัย กลุ่มบริษัท เคเอสเค กรุ๊ป เบอร์ฮาด ประเทศมาเลเซีย เปิดเผยว่า ได้เพิ่มทุนใหม่ให้กับทางบริษัท เคเอสเค ประกันภัย (ประเทศไทย) 300 ล้านบาท ทำให้การดำรงเงินกองทุนตามระดับความเสี่ยง (RBC) ณ สิ้นเดือน ก.พ.ของปีนี้อยู่ที่ระดับ 393.01% 
ภายหลังการเพิ่มทุนใหม่ ทำให้เงินทุนจดทะเบียนของบริษัทเพิ่มเป็น 1,395 ล้านบาท ส่งผลให้กลุ่มเคเอสเคมีสัดส่วนถือหุ้นเพิ่มเป็น 41% ซึ่งได้ยื่นขออนุมัติจากทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แล้ว
นอกจากนี้ ยังได้สรรหาผู้บริหารฝีมือดีเข้ามาร่วมงานเพิ่ม คือ นายเลิศชายประภาศิริรัตน์ อดีตผู้บริหารจากบริษัท อาคเนย์ ประกันภัย มาเป็นประธานเจ้าหน้าที่บริหาร รวมถึง นายสมเกียรติ อิงค์สกุลสุข เข้ามาดูแลงานรับประกันภัยทั้งหมด
“ตอนนี้ฐานะการเงินเข้มแข็ง ทีมผู้บริหารพร้อม แต่ยังต้องการคนฝีมือดีเข้ามาร่วมงานเพิ่มเพื่อขยายธุรกิจ เพราะเราต้องการเป็นหนึ่งในผู้เล่นหลักของตลาดประกันไทยและในภูมิภาคนี้ โดยตั้งเป้าหมายธุรกิจในไทย จะต้องมีเบี้ยประกันแตะ 5,000 ล้านบาท ภายในปี 2559” นายเต็ก กล่าว
ทางด้านนายเลิศชาย กล่าวว่า ปีนี้ตั้งเป้าขยายเบี้ยประกัน 1,500 ล้านบาท เพิ่มขึ้น 82% จากปีที่ผ่านมา โดยไตรมาสแรกทำได้ 300 ล้านบาท เพิ่มขึ้น 33% จากงวดเดียวกันของปีก่อน โดยเชื่อมั่นว่าแผน 5 ปีจะทำได้ เพราะที่ผ่านมามีการเตรียมพร้อมด้านบุคลากร ระบบการทำงาน ล่าสุดได้ลงทุนปรับระบบคอมพิวเตอร์ใหม่ใช้เงินลงทุน 100 ล้านบาท ในการเชื่อมระบบออนไลน์กับทาง คปภ.เพื่อขายประกันภัยภาคบังคับ เชื่อมระบบสำรวจภัย หรืออีเซอร์เวย์ เพื่อให้เข้าถึงจุดเกิดเหตุ และเชื่อมระบบการชำระเบี้ยของตัวแทนที่เป็นระบบจ่ายเงินล่วงหน้า จะลดความเสี่ยงในการเก็บเบี้ยจากตัวแทน ช่วยรักษาสภาพคล่องและการตั้งสำรอง
“เราจะเน้นตลาดประกันภัยที่ไม่ใช่รถยนต์ ให้เป็น 3040% จากปัจจุบัน 10% และจะมีการเพิ่มสาขาใหม่อีก 2 แห่งในปีนี้ รวมเป็น 6 แห่ง โดยจะเพิ่มทวิภาคใต้” นายเลิศชาย กล่าว
นายเลิศชาย กล่าวว่า บริษัทมีจุดแข็งงานรับประกันภัยวิศวกรรม ซึ่งเป็นงานประกันภัยการก่อสร้าง และประกันภัยทรัพย์สิน ซึ่งจะทำตลาดผ่านตัวแทนที่มีอยู่ในฐานข้อมูล 1,500 คน